title: 2007/825/EK: Padomes Lēmums ( 2007. gada 8. novembris ), lai noslēgtu Nolīgumu starp Eiropas Kopienu un Serbijas Republiku par vīzu izsniegšanas atvieglināšanu

text:
               19.12.2007

               LV

               Eiropas Savienības Oficiālais Vēstnesis

               L 334/136

         PADOMES LĒMUMS
   (2007. gada 8. novembris),
   lai noslēgtu Nolīgumu starp Eiropas Kopienu un Serbijas Republiku par vīzu izsniegšanas atvieglināšanu
   (2007/825/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 62. panta 2. punkta b) apakšpunkta i) un ii) punktu saistībā ar 300. panta 2. punkta pirmās daļas pirmo teikumu un 300. panta 3. punkta pirmo daļu,
   ņemot vērā Komisijas priekšlikumu,
   ņemot vērā Eiropas Parlamenta atzinumu (1),
   tā kā:

               (1)

               Komisija Eiropas Kopienas vārdā ir apspriedusi nolīgumu ar Serbijas Republiku par vīzu izsniegšanas atvieglināšanu.

               (2)

               Ņemot vērā tā iespējamo noslēgšanu nākotnē, šis nolīgums Eiropas Kopienas vārdā tika parakstīts 2007. gada 18. septembrī saskaņā ar Padomes 2007. gada 18. septembrī pieņemto lēmumu.

               (3)

               Šis nolīgums būtu jāapstiprina.

               (4)

               Nolīguma pārvaldei ar šo nolīgumu izveido Apvienoto komiteju, kas var pieņemt savu reglamentu. Tādēļ ir lietderīgi paredzēt vienkāršotu procedūru Kopienas nostājas izstrādāšanai šajā jautājumā.

               (5)

               Saskaņā ar protokolu par Apvienotās Karalistes un Īrijas nostāju un protokolu, kas iekļauj Šengenas acquis Eiropas Savienības sistēmā, kuri ir pievienoti Līgumam par Eiropas Savienību un Eiropas Kopienas dibināšanas līgumam, Apvienotā Karaliste un Īrija nepiedalās šā lēmuma pieņemšanā, un tādēļ tā noteikumi tām nav saistoši un nav jāpiemēro.

               (6)

               Saskaņā ar protokolu par Dānijas nostāju un protokolu, kas ir pievienots Līgumam par Eiropas Savienību un Eiropas Kopienas dibināšanas līgumam, Dānija nepiedalās šā lēmuma pieņemšanā, un tādēļ tā noteikumi tai nav saistoši un nav jāpiemēro,

         IR PIEŅĒMUSI ŠO LĒMUMU.
   1. pants
   Ar šo Kopienas vārdā ir apstiprināts Nolīgums starp Eiropas Kopienu un Serbijas Republiku par vīzu izsniegšanas atvieglināšanu.
   Nolīguma teksts ir pievienots šim lēmumam.
   2. pants
   Padomes priekšsēdētājs sniedz nolīguma 14. panta 1. punktā minēto paziņojumu (2).
   3. pants
   Komisija, kam palīdz dalībvalstu eksperti, pārstāv Kopienu Apvienotajā ekspertu komitejā, kas izveidota saskaņā ar nolīguma 12. pantu.
   4. pants
   Kopienas nostāju Apvienotajā ekspertu komitejā attiecībā uz tās reglamenta pieņemšanu, kā to prasa nolīguma 12. panta 4. punkts, pieņem Komisija pēc apspriešanās ar īpašu komiteju, ko izraudzījusies Padome.
   5. pants
   Šo lēmumu publicē Eiropas Savienības Oficiālajā Vēstnesī.

      Briselē, 2007. gada 8. novembrī

            Padomes vārdā –

            priekšsēdētājs

         R. PEREIRA

      (1)  Atzinums sniegts 2007. gada 24. oktobrī (Oficiālajā Vēstnesī vēl nav publicēts).

      (2)  Šā nolīguma spēkā stāšanās datumu Padomes Ģenerālsekretariāts publicēs Eiropas Savienības Oficiālajā Vēstnesī.
   NOLĪGUMS
   starp Eiropas Kopienu un Serbijas Republiku par vīzu izsniegšanas atvieglināšanu
   EIROPAS KOPIENA, turpmāk – “Kopiena”,
   un
   SERBIJAS REPUBLIKA, turpmāk – “Puses”,
   ŅEMOT VĒRĀ Serbijas Republikas Eiropas perspektīvu, sarunu sākšanu par Stabilizācijas un asociācijas nolīguma (SAN) starp Eiropas Kopienu/ES dalībvalstīm un Serbijas Republiku un 2006. gada janvārī Padomes pieņemto Eiropas Partnerību,
   APSTIPRINOT nolūku cieši sadarboties turpmākajās Stabilizācijas un asociācijas nolīguma struktūrās, lai atvieglinātu vīzu režīmu starp Serbijas Republiku un Eiropas Savienību saskaņā ar secinājumiem, kas pieņemti ES un Rietumbalkānu Augstākā līmeņa sanāksmē 2003. gada 21. jūnijā Salonikos,
   VĒLOTIES kā pirmo soli pretī bezvīzu režīmam veicināt cilvēku savstarpējos sakarus, kas ir būtisks nosacījums noturīgu ekonomisko, humāno, kultūras, zinātnisko un citu saikņu attīstībā, atvieglinot vīzu izsniegšanu Serbijas Republikas pilsoņiem,
   PATUROT PRĀTĀ, ka ES pilsoņiem nav nepieciešama vīza, ieceļojot Serbijas Republikā uz laiku, kas nepārsniedz 90 dienas, vai šķērsojot Serbijas Republiku tranzītā,
   ATZĪSTOT, ka gadījumā, ja Serbijas Republika atjaunotu vīzas prasību ES pilsoņiem, pamatojoties uz savstarpīguma principu, ES pilsoņiem automātiski pienāktos tādi paši vīzu izsniegšanas atvieglojumi, kādi saskaņā ar šo nolīgumu tiek piešķirti Serbijas Republikas pilsoņiem,
   ATZĪSTOT, ka vīzu izsniegšanas atvieglojumi nedrīkstētu izraisīt nelikumīgu migrāciju, un
   PIEVĒRŠOT īpašu uzmanību drošībai un atpakaļuzņemšanai,
   ŅEMOT VĒRĀ Protokolu par Apvienotās Karalistes un Īrijas nostāju un Protokolu par Šengenas acquis iekļaušanu Eiropas Savienības sistēmā, kas pievienoti Līgumam par Eiropas Savienību un Eiropas Kopienas dibināšanas līgumam, un apstiprinot, ka šā nolīguma noteikumi neattiecas uz Apvienoto Karalisti un Īriju,
   ŅEMOT VĒRĀ Protokolu par Dānijas nostāju, kas pievienots Līgumam par Eiropas Savienību un Eiropas Kopienas dibināšanas līgumam, un apstiprinot, ka šā nolīguma noteikumi neattiecas uz Dānijas Karalisti,
   IR VIENOJUŠĀS PAR TURPMĀKO.
   1. pants
   Mērķis un piemērošanas joma
   1.   Šā nolīguma mērķis ir atvieglināt vīzu izsniegšanu Serbijas Republikas pilsoņiem, kuru paredzētā uzturēšanās 180 dienu laikposmā nepārsniedz 90 dienas.
   2.   Gadījumā, ja Serbijas Republika atjauno vīzas prasību ES pilsoņiem, pamatojoties uz savstarpīguma principu, ES pilsoņiem automātiski pienākas tādi paši vīzu izsniegšanas atvieglojumi, kādi saskaņā ar šo nolīgumu ir piešķirti Serbijas Republikas pilsoņiem.
   2. pants
   Vispārējs noteikums
   1.   Šajā nolīgumā paredzētie vīzu atvieglojumi attiecas uz Serbijas Republikas pilsoņiem, ja tie jau nav atbrīvoti no vīzas prasības saskaņā ar Kopienas vai dalībvalstu normatīvajiem aktiem, šo nolīgumu vai citiem starptautiskiem nolīgumiem.
   2.   Uz jautājumiem, ko nereglamentē šis nolīgums, piemēram, atteikums piešķirt vīzu, ceļošanas dokumentu atzīšana, pierādījums par pietiekamiem iztikas līdzekļiem, ieceļošanas aizliegums un izraidīšanas pasākumi, attiecas Serbijas Republikas, dalībvalstu vai Kopienas tiesību akti.
   3. pants
   Definīcijas
   Šajā nolīgumā:

               a)

               “dalībvalsts” ir jebkura Eiropas Savienības dalībvalsts, izņemot Dānijas Karalisti, Īrijas Republiku un Apvienoto Karalisti;

               b)

               “Eiropas Savienības pilsonis” ir dalībvalsts valstspiederīgais, ievērojot definīciju a) punktā;

               c)

               “Serbijas Republikas pilsonis” ir persona, kurai ir Serbijas Republikas pilsonība;

               d)

               “vīza” ir dalībvalsts izsniegta atļauja vai pieņemts lēmums, kas vajadzīgs, lai:

                           —

                           ieceļotu attiecīgajā dalībvalstī vai vairākās dalībvalstīs ar paredzēto uzturēšanās laiku līdz 90 dienām,

                           —

                           ieceļotu tranzītam caur attiecīgās dalībvalsts vai vairāku dalībvalstu teritoriju;

               e)

               “persona, kas likumīgi uzturas” ir Serbijas Republikas pilsonis, kuram, pamatojoties uz Kopienas vai dalībvalstu tiesību aktiem, ir atļauts vai ir tiesības uzturēties dalībvalsts teritorijā ilgāk nekā 90 dienas.

         4. pants
   Dokumentārs pierādījums par brauciena mērķi
   1.   Turpmāk norādītajām Serbijas Republikas pilsoņu kategorijām, lai attaisnotu paredzētā ceļojuma otras Puses teritorijā mērķi, ir nepieciešami vienīgi turpmāk norādītie dokumenti:

               a)

               oficiālu delegāciju dalībniekiem, kas pēc Serbijas Republikai adresēta oficiāla ielūguma piedalīsies sanāksmēs, apspriedēs, sarunās vai apmaiņas programmās, kā arī pasākumos, ko starpvaldību organizācijas rīko kādas dalībvalsts teritorijā:

                           —

                           Serbijas Republikas iestādes vēstule, kas apliecina, ka pieteikuma iesniedzējs ir Serbijas Republikas delegācijas loceklis un ieceļo otras Puses teritorijā, lai piedalītos iepriekšminētajos pasākumos, kurai pievienota oficiālā ielūguma kopija;

               b)

               darījumu cilvēkiem un uzņēmējdarbības organizāciju pārstāvjiem:

                           —

                           uzņēmējas juridiskās personas, uzņēmuma vai organizācijas, vai šādas juridiskās personas vai uzņēmuma filiāles vai biroja, vai valsts vai reģionālās iestādes, vai tirdzniecības un rūpniecības izstāžu, konferenču un simpoziju, kas notiek dalībvalstu teritorijā, rīkošanas komitejas rakstisks uzaicinājums, ko apstiprinājusi Serbijas Republikas Tirdzniecības kamera;

               c)

               autovadītājiem, kas veic kravu un pasažieru starptautiskos pārvadājumus uz dalībvalstu teritorijām ar transportlīdzekļiem, kas reģistrēti Serbijas Republikā:

                           —

                           Serbijas Republikas starptautiskā autotransporta pārvadātāju sabiedrības vai apvienības rakstisks pieprasījums, kurā norādīts braucienu mērķis, ilgums un biežums;

               d)

               apkalpju locekļiem starptautiskajos vilcienos, refrižeratoros un lokomotīvēs, kas dodas uz dalībvalstu teritorijām:

                           —

                           Serbijas Republikas kompetentās dzelzceļa sabiedrības rakstisks pieprasījums, kurā norādīts braucienu mērķis, ilgums un biežums;

               e)

               žurnālistiem:

                           —

                           apliecība vai cits dokuments, ko izsniegusi profesionālā organizācija un kas apliecina, ka attiecīgā persona ir kvalificēts žurnālists, kā arī dokuments, ko izdevis viņa/viņas darba devējs, apliecinot, ka brauciena mērķis ir veikt žurnālista darbu;

               f)

               personām, kas piedalās zinātnes, kultūras un mākslas pasākumos, tostarp universitāšu un citās apmaiņas programmās:

                           —

                           uzņēmējorganizācijas rakstisks uzaicinājums piedalīties šajos pasākumos;

               g)

               skolēniem, studentiem, pēcdiploma studentiem un pavadošiem pedagogiem, kas ceļo ar mērķi mācīties vai izglītoties, tostarp saskaņā ar apmaiņas programmām, kā arī citu ar skolu saistītu pasākumu dēļ:

                           —

                           uzņēmējas universitātes, koledžas vai skolas rakstisks uzaicinājums vai uzņemšanas apliecība, vai studenta apliecība vai cits apliecinošs dokuments par apmeklējamiem kursiem;

               h)

               starptautisku sporta pasākumu dalībniekiem un personām, kas tos profesionālā statusā pavada:

                           —

                           rakstisks uzaicinājums no uzņēmējorganizācijas: kompetentās iestādes, nacionālās sporta federācijas vai dalībvalsts Nacionālās olimpiskās komitejas;

               i)

               sadraudzības pilsētu un municipalitāšu organizēto oficiālo apmaiņas programmu dalībniekiem:

                           —

                           attiecīgo pilsētu un municipalitāšu administrācijas vadītāja/mēra rakstisks uzaicinājums;

               j)

               tuviem radiniekiem – laulātajam, bērniem (tostarp adoptētiem), vecākiem (tostarp aizbildņiem), vecvecākiem un mazbērniem, kas apmeklē Serbijas Republikas pilsoņus, kuri likumīgi uzturas dalībvalstu teritorijā:

                           —

                           uzņēmējas personas rakstisks uzaicinājums;

               k)

               militāro un civilo apbedījumu vietu apmeklējumam:

                           —

                           oficiāls dokuments, kas apliecina kapa esamību, kā arī ģimenes vai cita veida saikni starp pieteikuma iesniedzēju un mirušo personu;

               l)

               personām, kas apmeklē apbedīšanas ceremonijas:

                           —

                           oficiāls dokuments, kas apliecina nāves faktu, kā arī dokuments, kas apliecina ģimenes vai cita veida saikni starp pieteikuma iesniedzēju un mirušo personu;

               m)

               personām, kas ieceļo medicīnisku iemeslu dēļ un nepieciešamajām pavadošajām personām:

                           —

                           medicīniskās iestādes oficiāls dokuments, kas apliecina medicīniskās aprūpes nepieciešamību šajā iestādē un pavadoņa nepieciešamību, un pierādījums par pietiekamiem finansiāliem līdzekļiem medicīniskās aprūpes izdevumu segšanai;

               n)

               pilsoniskās sabiedrības organizāciju pārstāvjiem, kuru ceļojuma mērķis ir apmācība, semināri un konferences, tostarp saskaņā ar apmaiņas programmām:

                           —

                           uzņēmējorganizācijas rakstisks uzaicinājums, apstiprinājums, ka persona pārstāv pilsoniskās sabiedrības organizāciju, un attiecīgā valsts reģistra izziņa par minētās organizācijas nodibināšanu, ko valsts iestāde izsniegusi saskaņā ar attiecīgās valsts tiesību aktiem;

               o)

               Serbijas Republikas reliģisko kopienu pārstāvjiem:

                           —

                           Serbijas Republikā reģistrētas reliģiskās kopienas rakstisks pieprasījums, kurā norādīts ceļojumu mērķis, ilgums un biežums;

               p)

               profesiju pārstāvjiem, kas piedalās starptautiskās izstādēs, konferencēs, simpozijos, semināros vai citos līdzīgos pasākumus, kas norisinās dalībvalstu teritorijā:

                           —

                           uzņēmējorganizācijas rakstisks uzaicinājums, kas apstiprina, ka konkrētā persona piedalās šajā pasākumā;

               q)

               personām, kas ceļo tūrisma nolūkā:

                           —

                           ceļojumu aģentūras vai ceļojuma rīkotāja, ko dalībvalstis akreditējušas vietējās konsulārās sadarbības ietvaros, apliecinājums vai talons, kas apliecina organizēta tūrisma ceļojuma rezervāciju.

         2.   Šā panta 1. punktā minētajā rakstiskajā uzaicinājumā ir šāda informācija:

               a)

               par uzaicināto personu: vārds un uzvārds, dzimšanas datums, dzimums, pilsonība, personu apliecinošā dokumenta numurs, ceļojuma mērķis un laiks, ieceļošanu skaits un, attiecīgos gadījumos, ielūgto personu pavadošā laulātā vai bērnu vārdi;

               b)

               par personu, kas uzaicina – vārds, uzvārds un adrese; vai

               c)

               par uzaicinātāju juridisko personu, uzņēmumu vai organizāciju – pilns nosaukums un adrese, un:

                           —

                           ja ir uzaicinājusi organizācija – uzaicinājuma parakstītāja vārds, uzvārds un ieņemamais amats,

                           —

                           ja uzaicinājusi juridiska persona, uzņēmums, juridiskās personas vai uzņēmuma filiāle vai birojs, kas atrodas kādas dalībvalsts teritorijā – reģistrācijas numurs, kā to nosaka attiecīgās dalībvalsts tiesību akti.

         3.   Šā panta 1. punktā minēto kategoriju personām visu kategoriju vīzas izsniedz saskaņā ar vienkāršotu procedūru, nepieprasot nekādus citus dalībvalstu tiesību aktos paredzētus ielūgumus, pamatojumus vai ceļojuma mērķa apstiprinājumus.
   5. pants
   Daudzkārtējo ieceļošanas vīzu izsniegšana
   1.   Dalībvalstu diplomātiskās pārstāvniecības un konsulārie dienesti izsniedz daudzkārtējās ieceļošanas vīzas ar derīguma termiņu līdz pieciem gadiem šādu kategoriju personām:

               a)

               valstu un provinču/reģionālo valdību un parlamentu, kā arī Konstitucionālās tiesas un Augstākās kasācijas tiesas locekļiem, pildot dienesta pienākumus, ja minētās personas ar šo nolīgumu jau nav atbrīvotas no vīzu prasības, un ar ierobežotu derīguma termiņu līdz viņu amata pilnvaru beigām, ja tas ir īsāks par pieciem gadiem;

               b)

               oficiālu delegāciju pastāvīgajiem dalībniekiem, kas pēc Serbijas Republikai adresēta oficiāla ielūguma regulāri piedalās sanāksmēs, apspriedēs, pārrunās vai apmaiņas programmās, kā arī pasākumos, ko starpvaldību organizācijas rīko dalībvalstu teritorijā;

               c)

               laulātajiem, bērniem (tostarp adoptētiem), kas ir jaunāki par 21 gadu vai atrodas apgādībā, un vecākiem (tostarp aizbildņiem), kas apmeklē Serbijas Republikas pilsoņus, kuri likumīgi uzturas dalībvalstu teritorijā, ar ierobežotu derīguma termiņu līdz apmeklējamās personas uzturēšanās atļaujas derīguma termiņa beigām.

         2.   Dalībvalstu diplomātiskās pārstāvniecības un konsulārie dienesti izsniedz daudzkārtējās ieceļošanas vīzas ar derīguma termiņu līdz vienam gadam šādu kategoriju pilsoņiem, ar nosacījumu, ka iepriekšējā gadā tie ir saņēmuši vismaz vienu vīzu un to ir izmantojuši atbilstoši apmeklētās valsts tiesību aktiem par ieceļošanu un uzturēšanos un ka pastāv iemesli daudzkārtējās ieceļošanas vīzas pieprasīšanai:

               a)

               oficiālu delegāciju dalībniekiem, kas pēc Serbijas Republikai adresēta oficiāla ielūguma regulāri piedalās sanāksmēs, apspriedēs, pārrunās vai apmaiņas programmās, kā arī pasākumos, ko starpvaldību organizācijas rīko dalībvalstu teritorijā;

               b)

               darījumu cilvēkiem un uzņēmējdarbības organizāciju pārstāvjiem, kas regulāri ceļo uz dalībvalstīm;

               c)

               autovadītājiem, kas veic kravu un pasažieru starptautiskos pārvadājumus uz dalībvalstu teritoriju ar transportlīdzekļiem, kas reģistrēti Serbijas Republikā;

               d)

               apkalpju locekļiem starptautiskos vilcienos, refrižeratoros un lokomotīvēs, kas dodas uz dalībvalstu teritorijām;

               e)

               žurnālistiem;

               f)

               personām, kas piedalās zinātnes, kultūras un mākslas pasākumos, tostarp universitāšu un citās apmaiņas programmās, un kas regulāri ceļo uz dalībvalstīm;

               g)

               studentiem un pēcdiploma studentiem, kas regulāri ceļo ar mērķi mācīties vai izglītoties, tostarp saskaņā ar apmaiņas programmām;

               h)

               starptautisku sporta pasākumu dalībniekiem un personām, kas tos profesionālā statusā pavada;

               i)

               sadraudzības pilsētu un municipalitāšu rīkoto oficiālo apmaiņas programmu dalībniekiem;

               j)

               personām, kam medicīnisku iemeslu dēļ nepieciešams regulāri ieceļot, un nepieciešamajām pavadošajām personām;

               k)

               pilsoniskās sabiedrības organizāciju pārstāvjiem, kuri regulāri ceļo uz dalībvalstīm ar mērķi izglītoties, apmeklēt seminārus un konferences, tostarp saskaņā ar apmaiņas programmām;

               l)

               Serbijas Republikā reģistrēto reliģisko kopienu pārstāvjiem, kas regulāri ceļo uz dalībvalstīm;

               m)

               profesiju pārstāvjiem, kas piedalās starptautiskās izstādēs, konferencēs, simpozijos, semināros vai citos līdzīgos pasākumus un regulāri ceļo uz dalībvalstīm.

         3.   Dalībvalstu diplomātiskās pārstāvniecības un konsulārie dienesti 2. punktā minēto kategoriju personām izsniedz daudzkārtējās ieceļošanas vīzas ar derīguma termiņu, kas ir vismaz 2 un ne vairāk kā 5 gadi, ar nosacījumu, ka iepriekšējos divos gados tie ir izmantojuši uz vienu gadu izsniegto daudzkārtējo ieceļošanas vīzu atbilstoši apmeklētās valsts tiesību aktiem par ieceļošanu un uzturēšanos un ka joprojām pastāv iemesli daudzkārtējās ieceļošanas vīzas pieprasīšanai.
   4.   Šā panta 1. līdz 3. punktā minētajām personām uzturēšanās kopējais ilgums dalībvalstu teritorijā 180 dienu laikposmā nepārsniedz 90 dienas.
   6. pants
   Maksa par vīzu pieteikumu izskatīšanu
   1.   Maksa par vīzas pieteikumu izskatīšanu Serbijas Republikas pilsoņiem ir EUR 35.
   Iepriekšminēto summu var pārskatīt saskaņā ar 14. panta 4. punktā noteikto procedūru.
   Ja Serbijas Republika ES pilsoņiem atjauno vīzas prasību, maksa par vīzu, ko Serbijas Republika pieprasa, nevar būt augstāka par EUR 35 vai to summu, par kuru ir panākta vienošanās, pārskatot maksu par vīzu saskaņā ar 14. panta 4. punktā paredzēto procedūru.
   2.   Šādu kategoriju personas ir atbrīvotas no maksas par vīzu pieteikumu izskatīšanu:

               a)

               oficiālu delegāciju dalībnieki, kas pēc Serbijas Republikai adresēta oficiāla ielūguma piedalīsies sanāksmēs, apspriedēs, pārrunās vai apmaiņas programmās, kā arī pasākumos, ko starpvaldību organizācijas rīko dalībvalstu teritorijā;

               b)

               valsts un provinču/reģionālo valdību un parlamentu, ka arī Konstitucionālās tiesas un Augstākās kasācijas tiesas locekļi, ja viņi ar šo nolīgumu nav jau atbrīvoti no vīzu prasības;

               c)

               personas, kas piedalās zinātnes, kultūras un mākslas pasākumos, tostarp universitāšu un citās apmaiņas programmās;

               d)

               skolēni, studenti, pēcdiploma studenti un pavadošie pedagogi, kas ceļo ar mērķi mācīties vai izglītoties, tostarp saskaņā ar apmaiņas programmām, kā arī citu ar skolu saistītu pasākumu dēļ;

               e)

               starptautisku sporta pasākumu dalībnieki un personas, kas tos profesionālā statusā pavada;

               f)

               sadraudzības pilsētu un municipalitāšu rīkoto oficiālo apmaiņas programmu dalībnieki;

               g)

               invalīdi un, ja vajadzīgs, personas kas tos pavada;

               h)

               pilsoniskās sabiedrības organizāciju pārstāvji, kuru ceļojuma mērķis ir apmeklēt sanāksmes, seminārus vai piedalīties apmaiņas programmās vai izglītojošos kursos;

               i)

               personas, kas iesniegušas dokumentus, kas pierāda vajadzību ceļot humanitāru apsvērumu dēļ, lai piedalītos tuva radinieka bēres vai lai apmeklētu smagi slimu tuvu radinieku, tostarp lai saņemtu neatliekamu ārstniecisko palīdzību, un persona, kas šādu personu pavada;

               j)

               žurnālisti;

               k)

               autovadītāji, kas veic kravu un pasažieru starptautiskos pārvadājumus uz dalībvalstu teritorijām ar transportlīdzekļiem, kas reģistrēti Serbijas Republikā;

               l)

               apkalpju locekļi starptautiskos vilcienos, refrižeratoros un lokomotīvēs, kas dodas uz dalībvalstu teritorijām;

               m)

               tuvi radinieki – laulātais, bērni (tostarp adoptēti), vecāki (tostarp aizbildņi), vecvecāki un mazbērni, kas apmeklē Serbijas Republikas pilsoņus, kuri likumīgi uzturas dalībvalstu teritorijā;

               n)

               Serbijas Republikā reģistrēto reliģisko kopienu pārstāvji, kas regulāri ceļo uz dalībvalstīm;

               o)

               profesiju pārstāvji, kas piedalās starptautiskās izstādēs, konferencēs, simpozijos, semināros vai citos līdzīgos pasākumus, kas norisinās dalībvalstu teritorijā;

               p)

               pensionāri;

               q)

               bērni līdz 6 gadu vecumam.

         3.   Atkāpjoties no 1. punkta, Bulgārija un Rumānija, kurām ir saistoši Šengenas acquis, bet kuras vēl neizsniedz Šengenas vīzas, var atbrīvot Serbijas Republikas pilsoņus no maksas par attiecīgo valstu īstermiņa uzturēšanās vīzu pieteikumu izskatīšanu līdz dienai, kad saskaņā ar Padomes lēmumu tām jāuzsāk pilnībā piemērot Šengenas acquis attiecībā uz vīzu jautājumiem.
   7. pants
   Vīzu pieteikumu izskatīšanas procedūru ilgums
   1.   Dalībvalstu diplomātiskās pārstāvniecības un konsulārie dienesti lēmumu par vīzas pieteikumu pieņem 10 kalendārajās dienās no pieteikuma un vīzas izsniegšanai nepieciešamo dokumentu saņemšanas.
   2.   Atsevišķos gadījumos termiņu, kas vajadzīgs lēmuma pieņemšanai par vīzas pieteikumu, var pagarināt līdz 30 kalendārajām dienām, jo īpaši ja nepieciešama pieteikuma padziļināta pārbaude.
   3.   Steidzamos gadījumos lēmuma pieņemšanas termiņu var samazināt līdz 3 darbadienām vai mazāk.
   8. pants
   Izceļošana dokumentu nozaudēšanas vai zādzības gadījumā
   Eiropas Savienības un Serbijas Republikas pilsoņi, kuri ir nozaudējuši savus personu apliecinošos dokumentus vai kuriem šie dokumenti ir nozagti, uzturoties Serbijas Republikas vai dalībvalstu teritorijā, var bez vīzas vai citas atļaujas šo teritoriju atstāt ar dalībvalsts vai Serbijas Republikas diplomātiskās pārstāvniecības vai konsulārā dienesta izdotiem derīgiem personu apliecinošiem dokumentiem, kas dod tiesības šķērsot robežu.
   9. pants
   Vīzas pagarināšana ārkārtas apstākļos
   Serbijas Republikas pilsoņiem, kuriem force majeure iemeslu dēļ nav iespējams atstāt dalībvalstu teritoriju līdz vīzā norādītajam laikam, vīzas termiņu saskaņā ar uzņēmējvalsts tiesību aktos noteiktajām prasībām bez maksas pagarina uz laiku, kas vajadzīgs, lai atgrieztos savā uzturēšanās valstī.
   10. pants
   Diplomātiskās pases
   1.   Serbijas Republikas pilsoņi, kas ir derīgu diplomātisko pasu turētāji, drīkst ieceļot, izceļot vai tranzītā šķērsot dalībvalstu teritorijas bez vīzas.
   2.   Šā panta 1. punktā minētās personas drīkst uzturēties dalībvalstu teritorijās ne ilgāk kā 90 dienas 180 dienu laikposmā.
   11. pants
   Vīzu teritoriālais derīgums
   Ievērojot dalībvalstu normatīvos aktus par valsts drošību un ievērojot ES noteikumus par vīzām ar ierobežotu teritoriālo derīgumu, Serbijas Republikas pilsoņiem ir tādas pašas tiesības ceļot pa dalībvalstu teritoriju kā Eiropas Savienības pilsoņiem.
   12. pants
   Apvienotā komiteja nolīguma pārvaldībai
   1.   Puses izveido Apvienoto ekspertu komiteju (turpmāk – “Komiteja”), kuras sastāvā ir Eiropas Kopienas un Serbijas Republikas pārstāvji. Kopienu pārstāv Eiropas Kopienu Komisija, kurai palīdz dalībvalstu eksperti.
   2.   Komitejai jo īpaši ir šādi uzdevumi:

               a)

               uzraudzīt šā nolīguma īstenošanu;

               b)

               ierosināt šā nolīguma grozījumus vai papildinājumus;

               c)

               risināt domstarpības, kas radušās sakarā ar šā nolīguma noteikumu piemērošanu vai interpretāciju.

         3.   Komiteja sanāk pēc vajadzības, ja to pieprasa viena no Pusēm, un vismaz vienu reizi gadā.
   4.   Komiteja pieņem savu reglamentu.
   13. pants
   Šā nolīguma saistība ar divpusējiem nolīgumiem starp dalībvalstīm un Serbijas Republiku
   1.   Stājoties spēkā, šis nolīgums prevalē pār noteikumiem jebkuros divpusējos vai daudzpusējos nolīgumos vai vienošanās, kas noslēgtas starp atsevišķām dalībvalstīm un Serbijas Republiku, ciktāl minētie nolīgumi vai vienošanās attiecas uz šajā nolīgumā reglamentētiem jautājumiem.
   2.   Divpusējus nolīgumus vai vienošanās, kas starp atsevišķām dalībvalstīm un Serbijas Republiku parakstīti pirms 2007. gada 1. janvāra un paredz dienesta pasu turētāju atbrīvošanu no vīzu prasības, turpina piemērot 5 gadus no šā nolīguma stāšanās spēkā, neskarot attiecīgo dalībvalstu vai Serbijas Republikas tiesības minēto 5 gadu laikā denonsēt minētos divpusējos nolīgumus vai apturēt to piemērošanu.
   14. pants
   Nobeiguma noteikumi
   1.   Puses šo nolīgumu ratificē vai apstiprina saskaņā ar savām attiecīgajām procedūrām, un tas stājas spēkā otrā mēneša pirmajā dienā pēc dienas, kad Puses viena otrai ir paziņojušas par iepriekšminēto procedūru pabeigšanu.
   2.   Atkāpjoties no šā panta 1. punkta, šis nolīgums stājas spēkā vienīgi dienā, kad stājas spēkā Nolīgums starp Serbijas Republiku un Eiropas Kopienu par personu atpakaļuzņemšanu, ja tā spēkā stāšanās diena ir pēc šā panta 1. punktā paredzētās dienas.
   3.   Nolīgums ir noslēgts uz nenoteiktu laiku, ja vien tas netiek izbeigts saskaņā ar šā panta 6. punktu.
   4.   Šo nolīgumu var grozīt ar Pušu rakstisku vienošanos. Grozījumi stājas spēkā pēc tam, kad Puses ir viena otrai paziņojušas par šim nolūkam vajadzīgo iekšējo procedūru pabeigšanu.
   5.   Jebkura no Pusēm šo nolīgumu var pilnīgi vai daļēji apturēt sabiedriskās kārtības, valsts drošības aizsardzības vai sabiedrības veselības aizsardzības apsvērumu dēļ. Lēmumu par apturēšanu paziņo otrai Pusei ne vēlāk kā 48 stundas pirms tās stāšanās spēkā. Puse, kas apturējusi šā nolīguma piemērošanu, nekavējoties informē otru Pusi, tiklīdz apturēšanas iemesli vairs nav spēkā.
   6.   Jebkura no Pusēm var izbeigt šo nolīgumu, par to rakstiski paziņojot otrai Pusei. Šis nolīgums zaudē spēku 90 dienas pēc šāda paziņojuma dienas.

      Nolīgums ir sagatavots divi tūkstoši septītā gada septembra astoņpadsmitajā datumā divos eksemplāros visās Līgumslēdzēju pušu oficiālajās valodās, un visi teksti ir vienlīdz autentiski.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         За Европску зајелницу

         За Република Сърбия
         Por la República de Serbia
         Za Republiku Srbsko
         For Republikken Serbien
         Für die Republik Serbien
         Serbia Vabariigi nimel
         Για τη Δημοκρατία της Σερβίας
         For the Republic of Serbia
         Pour la République de Serbie
         Per la Repubblica di Serbia
         Serbijas Republikas vārdā
         Serbijos Respublikos vardu
         A Szerb Köztársaság részéről
         Għar-Repubblika tas-Serbja
         Voor de Republiek Servië
         W imieniu Republiki Serbii
         Pela República da Sérvia
         Pentru Republica Serbia
         Za Srbskú republiku
         Za Republiko Srbijo
         Serbian tasavallan puolesta
         För Republiken Serbien
         За Република Србиjу

   PIELIKUMS
   NOLĪGUMA PROTOKOLS PAR DALĪBVALSTĪM, KAS PILNĪBĀ NEPIEMĒRO ŠENGENAS ACQUIS

   Dalībvalstis, kurām Šengenas acquis ir saistošs, bet kuras vēl neizsniedz Šengenas vīzas, jo šajā jautājumā gaida attiecīgo Padomes lēmumu, izsniedz attiecīgās valsts vīzas, kuras ir derīgas tikai attiecīgās valsts teritorijā.
   Šīs dalībvalstis var saskaņā ar Eiropas Parlamenta un Padomes 2006. gada 14. jūnija Lēmumu Nr. 895/2006/EK vienpusēji atzīt Serbijas Republikas pilsoņiem izsniegtās Šengenas vīzas un uzturēšanās atļaujas tranzītam caur savu teritoriju.
   Ņemot vērā, ka Eiropas Parlamenta un Padomes 2006. gada 14. jūnija Lēmums Nr. 895/2006/EK neattiecas uz Rumāniju un Bulgāriju, Eiropas Komisija iesniegs priekšlikumu ar līdzīgiem noteikumiem, lai minētās valstis varētu tranzītam caur savu teritoriju vienpusēji atzīt Šengenas vīzas un uzturēšanās atļaujas un citus līdzīgus dokumentus, ko izsniegušas citas dalībvalstis, kuras vēl nav pilnībā iekļāvušās Šengenas zonā.
   KOPĪGĀ DEKLARĀCIJA PAR DĀNIJU
   Puses ņem vērā, ka šis nolīgums neattiecas uz Dānijas Karalistes diplomātisko pārstāvniecību un konsulāro dienestu vīzu izsniegšanas procedūrām.
   Šādos apstākļos ir vēlams, ka Dānijas un Serbijas Republikas iestādes nekavējoties noslēdz divpusēju nolīgumu par īstermiņa vīzu izsniegšanas atvieglināšanu ar līdzīgiem noteikumiem, kādi ir nolīgumā starp Eiropas Kopienu un Serbijas Republiku.
   KOPĪGĀ DEKLARĀCIJA ATTIECĪBĀ UZ APVIENOTO KARALISTI UN ĪRIJU
   Puses ņem vērā, ka šo nolīgumu nepiemēro Apvienotās Karalistes un Īrijas teritorijās.
   Šādos apstākļos ir vēlams, ka Apvienotās Karalistes, Īrijas un Serbijas Republikas iestādes noslēdz divpusējus nolīgumus par vīzu izsniegšanas atvieglināšanu.
   KOPĪGĀ DEKLARĀCIJA PAR ĪSLANDI UN NORVĒĢIJU
   Puses ņem vērā ciešās attiecības starp Eiropas Kopienu un Īslandi un Norvēģiju, jo īpaši atbilstīgi 1999. gada 18. maija Nolīgumam par minēto valstu iesaistīšanos Šengenas acquis īstenošanā, piemērošanā un attīstībā.
   Šādos apstākļos ir vēlams, ka Norvēģijas, Īslandes un Serbijas Republikas iestādes nekavējoties noslēdz divpusējus nolīgumus par īstermiņa vīzu izsniegšanas atvieglināšanu ar līdzīgiem noteikumiem, kādi ir nolīgumā starp Eiropas Kopienu un Serbijas Republiku.
   KOPĪGĀ DEKLARĀCIJA PAR ŠVEICES KONFEDERĀCIJU UN LIHTENŠTEINU
   (ja nepieciešama)
   Ja Nolīgums starp ES, EK un Šveices Konfederāciju par Šveices Konfederācijas iesaistīšanu Šengenas acquis īstenošanā, piemērošanā un pilnveidošanā un minētā nolīguma Protokols par Lihtenšteinu ir stājies spēkā, pirms pabeigtas sarunas ar Serbijas Republiku, pievienos arī līdzīgu deklarāciju par Šveici un Lihtenšteinu.
   EIROPAS KOPIENAS DEKLARĀCIJA PAR VĪZAS PRASĪBAS PĀRSKATĪŠANU DIENESTA PASU TURĒTĀJIEM
   Ņemot vērā, ka dienesta pasu turētāju atbrīvošana no vīzu prasības, kas paredzēta pirms 2007. gada 1. janvāra noslēgtajos divpusējos nolīgumos starp atsevišķām dalībvalstīm un Serbijas Republiku, paliek spēkā un ir piemērojama tikai 5 gadus pēc šā nolīguma spēkā stāšanās, neskarot attiecīgo dalībvalstu vai Serbijas Republikas tiesības minēto 5 gadu laikā denonsēt šos divpusējos nolīgumus vai apturēt to piemērošanu, Eiropas Komisija, vēlākais, 4 gadus pēc šā nolīguma stāšanās spēkā atkārtoti novērtēs dienesta pasu turētāju situāciju, lai saskaņā ar 14. panta 4. punktā paredzēto procedūru pieņemtu iespējamos šā nolīguma grozījumus.
   EIROPAS KOPIENAS DEKLARĀCIJA PAR VĪZAS PIEPRASĪTĀJU PIEKĻUVI INFORMĀCIJAI UN INFORMĀCIJAS SASKAŅOŠANU ATTIECĪBĀ UZ ĪSTERMIŅA VĪZU IZSNIEGŠANAS PROCEDŪRĀM UN DOKUMENTIEM, KAS IESNIEDZAMI, PIEPRASOT ĪSTERMIŅA VĪZU
   Atzīstot to, cik svarīga vīzas pieprasītājiem ir pārskatāmība, Eiropas Kopiena norāda, ka 2006. gada 19. jūlijā Eiropas Komisija ir pieņēmusi likumdošanas priekšlikumu pārstrādāt Kopīgo konsulāro instrukciju diplomātiskajām pārstāvniecībām un konsulārajiem dienestiem par vīzām, ko šobrīd apspriež Eiropas Parlaments un Padome un kas reglamentē jautājumu par vīzas pieprasītāju piekļuvi dalībvalstu diplomātiskajām pārstāvniecībām un konsulārajiem dienestiem.
   Attiecībā uz informāciju, kas ir jāsniedz vīzas pieprasītājiem, Eiropas Kopiena uzskata, ka ir jāveic attiecīgi pasākumi:
   vispārīgi ir jāizveido vīzas pieprasītājiem pamatinformācijas kopsavilkums par procedūrām un nosacījumiem, kas jāievēro pieprasot vīzu, un par izdoto vīzu derīgumu,
   Eiropas Kopiena sastādīs minimālo prasību sarakstu, lai nodrošinātu, ka vīzas pieprasītāji saņem vienotu un saskaņotu pamatinformāciju un tiem prasa iesniegt vienus un tos pašus pavaddokumentus.
   Iepriekšminētā informācija, tostarp vietējās konsulārās sadarbības ietvaros dalībvalstu akreditēto ceļojumu aģentūru un ceļojumu rīkotāju saraksti, ir plaši jāpaziņo atklātībai (konsulātu ziņojumu dēļi, brošūras, tīmekļa vietnes u. tml.).
   Dalībvalstu diplomātiskās pārstāvniecības un konsulārie dienesti sniedz informāciju par īstermiņa vīzu izsniegšanas atvieglojumiem saskaņā ar Šengenas acquis katrā atsevišķā gadījumā.
   Eiropas Kopiena ņem vērā Serbijas iestāžu izteikto gatavību iesaistīties minētās informācijas izplatīšanā.
   EIROPAS KOPIENAS DEKLARĀCIJA PAR ATVIEGLOJUMIEM ĢIMENES LOCEKĻIEM UN BONA FIDE VĪZAS PIETEIKUMA IESNIEDZĒJIEM
   Eiropas Kopiena ņem vērā Serbijas Republikas ieteikumu paplašināt ģimenes locekļu, kuriem ir tiesības izmantot vīzu atvieglotās izsniegšanas priekšrocības, definīciju, kā arī to, cik lielu nozīmi Serbijas Republika piešķir šīs kategorijas personu pārvietošanās vienkāršošanai.
   Lai atvieglotu pārvietošanos paplašinātam personu lokam, kas ģimenes saitēm saistītas ar Serbijas pilsoņiem, kuri likumīgi uzturas dalībvalstu teritorijās (jo īpaši brāļiem, māsām un viņu bērniem), Eiropas Kopiena aicina dalībvalstu konsulārās iestādes pilnībā izmantot acquis communautaire paredzētās iespējas atvieglot vīzas izsniegšanu minētās kategorijas personām, tostarp vīzas pieteikuma iesniedzējiem pieprasīto dokumentāro pierādījumu vienkāršošanu, atbrīvošanu no pieteikuma izskatīšanas maksas un, atbilstošos gadījumos, daudzkārtējas ieceļošanas vīzas izsniegšanu.
   Turklāt Eiropas Kopiena aicina dalībvalstu konsulārās iestādes pilnībā izmantot visas iespējas, lai atvieglotu vīzas izsniegšanu bona fide vīzas pieprasījuma iesniedzējiem.
   BULGĀRIJAS, UNGĀRIJAS UN RUMĀNIJAS POLITISKĀ DEKLARĀCIJA PAR VIETĒJO PIEROBEŽAS SATIKSMI
   Bulgārija, Ungārija un Rumānija izsaka savu vēlmi uzsākt sarunas ar Serbijas Republiku par divpusējiem nolīgumiem, lai ieviestu vietējās pierobežas satiksmes režīmu, kas izveidots ar 2006. gada 20. decembrī pieņemto Regulu (EK) Nr. 1931/2006, ar ko nosaka vietējās pierobežas satiksmes noteikumus pie dalībvalstu ārējām sauszemes robežām un ar ko groza Šengenas Konvencijas noteikumus.


title: Padomes Lēmums (KĀDP) 2016/1783 (2016. gada 4. augusts) par to, lai Savienības vārdā parakstītu un noslēgtu Nolīgumu vēstuļu apmaiņas veidā starp Eiropas Savienību un Afganistānas Islāma Republiku par to, lai pagarinātu Nolīgumu par Eiropas Savienības Policijas misijas Afganistānā (EUPOL AFGHANISTAN) statusu

text:
               8.10.2016

               LV

               Eiropas Savienības Oficiālais Vēstnesis

               L 273/1

         PADOMES LĒMUMS (KĀDP) 2016/1783
   (2016. gada 4. augusts)
   par to, lai Savienības vārdā parakstītu un noslēgtu Nolīgumu vēstuļu apmaiņas veidā starp Eiropas Savienību un Afganistānas Islāma Republiku par to, lai pagarinātu Nolīgumu par Eiropas Savienības Policijas misijas Afganistānā (EUPOL AFGHANISTAN) statusu
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 37. pantu saistībā ar Līguma par Eiropas Savienības darbību 218. panta 5. un 6. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2007. gada 30. maijā ar Vienoto rīcību 2007/369/KĀDP (1) izveidoja Eiropas Savienības Policijas misiju Afganistānā (EUPOL AFGHANISTAN). EUPOL AFGHANISTAN pilnvaru, kas grozītas ar Lēmumu 2014/922/KĀDP (2), termiņš beidzas 2016. gada 31. decembrī.

               (2)

               Savienība un Afganistānas Islāma Republika 2010. gada 14. oktobrī parakstīja Nolīgumu (3) par EUPOL AFGHANISTAN statusu (misijas statusa nolīgums, MSN). Minētais nolīgums zaudē spēku 2016. gada 14. oktobrī.

               (3)

               Pēc tam, kad Padome 2015. gada 26. oktobrī pieņēma lēmumu, ar ko pilnvaro sākt sarunas, Savienības Augstā pārstāve ārlietās un drošības politikas jautājumos saskaņā ar LES 37. pantu risināja sarunas par nolīgumu vēstuļu apmaiņas veidā starp Savienību un Afganistānas Islāma Republiku nolūkā pagarināt MSN, lai pabeigtu EUPOL AFGHANISTAN pilnvaru īstenošanu un izbeigtu EUPOL AFGHANISTAN darbību.

               (4)

               Nolīgums vēstuļu apmaiņas veidā būtu jāapstiprina,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināts Nolīgums vēstuļu apmaiņas veidā starp Eiropas Savienību un Afganistānas Islāma Republiku par to, lai pagarinātu Nolīgumu starp Eiropas Savienību un Afganistānas Islāma Republiku par Eiropas Savienības Policijas misijas Afganistānā (EUPOL AFGHANISTAN) statusu.
   Minētā nolīguma vēstuļu apmaiņas veidā teksts ir pievienots šim lēmumam.
   2. pants
   Ar šo Padomes priekšsēdētājs tiek pilnvarots norīkot personu vai personas, kas ir tiesīgas parakstīt attiecīgo nolīgumu vēstuļu apmaiņas veidā, lai tas kļūtu saistošs Savienībai.
   3. pants
   Šis lēmums stājas spēkā tā pieņemšanas dienā.

      Briselē, 2016. gada 4. augustā

            Padomes vārdā –

            priekšsēdētājs

         M. LAJČÁK

      (1)  Padomes Vienotā rīcība 2007/369/KĀDP (2007. gada 30. maijs), ar ko izveido Eiropas Savienības Policijas misiju Afganistānā (EUPOL AFGHANISTAN) (OV L 139, 31.5.2007., 33. lpp.).

      (2)  Padomes Lēmums 2014/922/KĀDP (2014. gada 17. decembris), ar ko groza un pagarina Lēmumu 2010/279/KĀDP par Eiropas Savienības Policijas misiju Afganistānā (EUPOL AFGHANISTAN) (OV L 363, 18.12.2014., 152. lpp.).

      (3)  Nolīgums starp Eiropas Savienību un Afganistānas Islāma Republiku par Eiropas Savienības Policijas misijas Afganistānā (EUPOL AFGHANISTAN) statusu (OV L 294, 12.11.2010., 2. lpp.).


title: Padomes Lēmums ( 2011. gada 14. novembris ), ar ko ieceļ un aizstāj Eiropas Profesionālās izglītības attīstības centra valdes locekļus

text:
               30.11.2011

               LV

               Eiropas Savienības Oficiālais Vēstnesis

               C 349/2

         PADOMES LĒMUMS
   (2011. gada 14. novembris),
   ar ko ieceļ un aizstāj Eiropas Profesionālās izglītības attīstības centra valdes locekļus
   2011/C 349/02
   EIROPAS SAVIENĪBAS PADOME,
   ņemot vērā Padomes Regulu (EEK) Nr. 337/75 (1975. gada 10. februāris), ar ko izveido Eiropas Profesionālās izglītības attīstības centru, un jo īpaši tās 4. pantu (1),
   ņemot vērā Komisijas iesniegto kandidatūru Padomei darba ņēmēju organizāciju pārstāvju kategorijā,
   tā kā:

               (1)

               Ar 2009. gada 14. septembra Lēmumu (2) Padome iecēla Eiropas Profesionālās izglītības attīstības centra valdes locekļus uz laikposmu no 2009. gada 18. septembra līdz 2012. gada 17. septembrim.

               (2)

               Centra valdē ir atbrīvojusies locekļa vieta darba ņēmēju organizāciju pārstāvju kategorijā, Leslie MANASSEH kundzei atkāpjoties no amata,

         IR PIEŅĒMUSI ŠĀDU LĒMUMU.
   Vienīgais pants
   Ar šo turpmāk minēto personu ieceļ par Eiropas Profesionālās izglītības attīstības centra valdes locekli uz atlikušo pilnvaru laiku līdz 2012. gada 17. septembrim:

      DARBA ŅĒMĒJU ORGANIZĀCIJU PĀRSTĀVJI:

               APVIENOTĀ KARALISTE

                  Iain MURRAY

                  TUC (UK) kungs

      Briselē, 2011. gada 14. novembrī

            Padomes vārdā –

            priekšsēdētājs

         M. SAWICKI

      (1)  OV L 39, 13.2.1975., 1. lpp.

      (2)  OV C 226, 19.9.2009., 2. lpp.


title: 2014/466/KĀDP: Politikas un drošības komitejas Lēmums EUFOR RCA/4/2014 ( 2014. gada 10. jūlijs ) par to, ka pieņem trešās valsts ieguldījumu Eiropas Savienības militārajā operācijā Centrālāfrikas Republikā ( EUFOR RCA )

text:
               18.7.2014

               LV

               Eiropas Savienības Oficiālais Vēstnesis

               L 212/11

         POLITIKAS UN DROŠĪBAS KOMITEJAS LĒMUMS EUFOR RCA/4/2014
   (2014. gada 10. jūlijs)
   par to, ka pieņem trešās valsts ieguldījumu Eiropas Savienības militārajā operācijā Centrālāfrikas Republikā (EUFOR RCA)

      (2014/466/KĀDP)

   POLITIKAS UN DROŠĪBAS KOMITEJA,
   ņemot vērā Līgumu par Eiropas Savienību un jo īpaši tā 38. panta trešo daļu,
   ņemot vērā Padomes Lēmumu 2014/73/KĀDP (2014. gada 10. februāris) par Eiropas Savienības militāro operāciju Centrālāfrikas Republikā (EUFOR RCA) (1) un jo īpaši tā 8. panta 2. punktu,
   tā kā:

               (1)

               Saskaņā ar Lēmuma 2014/73/KĀDP 8. panta 2. punktu Padome ir pilnvarojusi Politikas un drošības komiteju (PDK) pieņemt attiecīgos lēmumus par trešo valstu piedāvāto ieguldījumu pieņemšanu.

               (2)

               Ievērojot EUFOR RCA ESoperācijas komandiera ieteikumu par Turcijas ieguldījumu un Eiropas Savienības Militārās komitejas padomu, Turcijas ieguldījums Eiropas Savienības militārajā operācijā Centrālāfrikas Republikā (EUFOR RCA) būtu jāpieņem.

               (3)

               Saskaņā ar 5. pantu Protokolā (Nr. 22) par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās ar aizsardzību saistītu Savienības lēmumu un rīcību izstrādē un īstenošanā,

         IR PIEŅĒMUSI ŠO LĒMUMU.
   1. pants
   1.   Turcijas ieguldījums EUFOR RCA tiek pieņemts, un to uzskata par būtisku.
   2.   Turcija ir atbrīvota no finanšu ieguldījumiem EUFOR RCA budžetā.
   2. pants
   Šis lēmums stājas spēkā tā pieņemšanas dienā.

      Briselē, 2014. gada 10. jūlijā

            Politikas un drošības komitejas vārdā –

            priekšsēdētājs

         W. STEVENS

      (1)  OV L 40, 11.2.2014., 59. lpp.


title: 2007/181/EK: Padomes Lēmums ( 2007. gada 19. marts ), ar ko ieceļ Reģionu komitejas locekļa aizstājēju no Nīderlandes

text:
               24.3.2007

               LV

               Eiropas Savienības Oficiālais Vēstnesis

               L 84/36

      PADOMES LĒMUMS

   (2007. gada 19. marts),
   ar ko ieceļ Reģionu komitejas locekļa aizstājēju no Nīderlandes
   (2007/181/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu, un jo īpaši tā 263. pantu,
   ņemot vērā Nīderlandes valdības priekšlikumu,
   tā kā:

               (1)

               Padome 2006. gada 24. janvārī pieņēma Lēmumu 2006/116/EK, ar ko laikposmam no 2006. gada 26. janvāra līdz 2010. gada 25. janvārim ieceļ amatā Reģionu komitejas locekļus un komitejas locekļa aizstājējus (1).

               (2)

               Pēc Pauline KRIKKE kundzes atkāpšanās no amata komitejā ir atbrīvojusies viena komitejas locekļa aizstājēja vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2010. gada 25. janvārim, par Reģionu komitejas locekļa aizstājēju tiek iecelts:

      Bas VERKERK kungs, burgemeester van Delft,

   nomainot Pauline KRIKKE kundzi.
   2. pants
   Šis lēmums stājas spēkā tā pieņemšanas dienā.

      Briselē, 2007. gada 19. martā

            Padomes vārdā —

            priekšsēdētājs

         Horst SEEHOFER

      (1)  OV L 56, 25.2.2006., 75. lpp.


title: Padomes Lēmums (KĀDP) 2017/1193 (2017. gada 4. jūlijs), ar ko groza Vienoto rīcību 2005/889/KĀDP par Eiropas Savienības Robežu palīdzības misijas izveidi Rafas šķērsošanas punktā (ES RPM Rafa)

text:
               5.7.2017

               LV

               Eiropas Savienības Oficiālais Vēstnesis

               L 172/12

         PADOMES LĒMUMS (KĀDP) 2017/1193
   (2017. gada 4. jūlijs),
   ar ko groza Vienoto rīcību 2005/889/KĀDP par Eiropas Savienības Robežu palīdzības misijas izveidi Rafas šķērsošanas punktā (ES RPM Rafa)
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu, 42. panta 4. punktu un 43. panta 2. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2005. gada 12. decembris pieņēma Vienoto rīcību 2005/889/KĀDP (1) par Eiropas Savienības Robežu palīdzības misijas izveidi Rafas šķērsošanas punktā (ES RPM Rafa).

               (2)

               Padome 2016. gada 7. jūlijā pieņēma Lēmumu (KĀDP) 2016/1107 (2), ar ko groza Vienoto rīcību 2005/889/KĀDP un pagarina to līdz 2017. gada 30. jūnijam.

               (3)

               Misijas darbības termiņš pēc ES RPM Rafa stratēģiskās pārskatīšanas būtu jāpagarina vēl uz 12 mēnešu laikposmu – līdz 2018. gada 30. jūnijam.

               (4)

               Tāpēc Vienotā rīcība 2005/889/KĀDP būtu attiecīgi jāgroza.

               (5)

               ES RPM Rafa tiks īstenota situācijā, kas var pasliktināties un kas varētu kavēt Līguma 21. pantā izklāstīto Savienības ārējās darbības mērķu sasniegšanu,

         IR PIEŅĒMUSI ŠO LĒMUMU.
   1. pants
   Vienoto rīcību 2005/889/KĀDP groza šādi:

               1)

               vienotās rīcības 13. panta 1. punktā pievieno šādu daļu:
               “Finanšu atsauces summa, kas paredzēta, lai segtu ar ES RPM Rafa saistītos izdevumus laikposmā no 2017. gada 1. jūlija līdz 2018. gada 30. jūnijam, ir EUR 1 980 000”;

               2)

               vienotās rīcības 16. panta otro daļu aizstāj ar šādu:
               “Tā zaudē spēku 2018. gada 30. jūnijā.”

         2. pants
   Šis lēmums stājas spēkā tā pieņemšanas dienā.
   To piemēro no 2017. gada 1. jūlija.

      Briselē, 2017. gada 4. jūlijā

            Padomes vārdā –

            priekšsēdētājs

         M. MAASIKAS

      (1)  Padomes Vienotā rīcība 2005/889/KĀDP (2005. gada 12. decembris) par Eiropas Savienības Robežu palīdzības misijas izveidi Rafas šķērsošanas punktā (ES RPM Rafa) (OV L 327, 14.12.2005., 28. lpp.).

      (2)  Padomes Lēmums (KĀDP) 2016/1107 (2016. gada 7. jūlijs), ar ko groza Vienoto rīcību 2005/889/KĀDP par Eiropas Savienības Robežu palīdzības misijas izveidi Rafas šķērsošanas punktā (ES RPM Rafa) (OV L 183, 8.7.2016., 64. lpp.).


title: 2007/766/EK: Komisijas Lēmums ( 2007. gada 14. novembris ), ar kuru izveido to reģionu un teritoriju sarakstu, kas ir tiesīgi no Pirmspievienošanās palīdzības instrumenta pārrobežu sadarbības sastāvdaļas saņemt finansējumu pārrobežu sadarbībai starp dalībvalstīm un saņēmējvalstīm laika posmā no 2007. gada līdz 2013. gadam

text:
               28.11.2007

               LV

               Eiropas Savienības Oficiālais Vēstnesis

               L 310/15

      KOMISIJAS LĒMUMS

   (2007. gada 14. novembris),
   ar kuru izveido to reģionu un teritoriju sarakstu, kas ir tiesīgi no Pirmspievienošanās palīdzības instrumenta pārrobežu sadarbības sastāvdaļas saņemt finansējumu pārrobežu sadarbībai starp dalībvalstīm un saņēmējvalstīm laika posmā no 2007. gada līdz 2013. gadam
   (2007/766/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Padomes 2006. gada 17. jūlija Regulu (EK) Nr. 1085/2006, ar ko izveido Pirmspievienošanās palīdzības instrumentu (IPA) (1),
   ņemot vērā Komisijas 2007. gada 12. jūnija Regulu (EK) Nr. 718/2007, ar ko īsteno Padomes Regulu (EK) Nr. 1085/2006 (2), un jo īpaši tās 88. panta 1. punktu,
   tā kā:

               (1)

               Saskaņā ar Regulas (EK) Nr. 1085/2006 9. pantu pārrobežu sadarbības sastāvdaļa IPA var atbalstīt pārrobežu sadarbību starp saņēmējvalstīm un dalībvalstīm. Šajā gadījumā palīdzībai saskaņā ar IPA pārrobežu sadarbības sastāvdaļu ir jāaptver reģioni attiecīgi abās sauszemes vai jūras robežas vai robežu pusēs.

               (2)

               Saskaņā ar Regulas (EK) Nr. 718/2007 88. panta 1. punktu teritorijas, kas ir tiesīgas saņemt finansējumu pārrobežu sadarbībai starp dalībvalstīm un saņēmējvalstīm, ir NUTS 3 līmeņa reģioni vai – gadījumos, kad NUTS klasifikācija nav pieejama, – tiem pielīdzināmas teritorijas gar sauszemes robežām starp Kopienu un saņēmējvalstīm un gar jūras robežām starp Kopienu un saņēmējvalstīm, kuras parasti šķir ne vairāk kā 150 kilometri, ņemot vērā iespējamos pielāgojumus, kas vajadzīgi, lai nodrošinātu sadarbības pasākumu saskaņotību un nepārtrauktību.

               (3)

               Regulas (EK) Nr. 718/2007 88. panta 1. punkts paredz, ka uzreiz pēc tās stāšanās spēkā Komisija pieņem atbilstīgo Kopienas un saņēmējvalstu reģionu sarakstu, kas ir spēkā līdz 2013. gada 31. decembrim,

         IR NOLĒMUSI ŠĀDI.
   Vienīgais pants
   Attiecībā uz pārrobežu sadarbību starp dalībvalstīm un IPA saņēmējvalstīm, kā minēts Regulas (EK) Nr. 718/2007 88. panta 1. punktā, reģioni, kas ir tiesīgi saņemt finansējumu saskaņā ar IPA pārrobežu sadarbības sastāvdaļu, ir uzskaitīti I pielikumā (dalībvalstis) un II pielikumā (saņēmējvalstis).

      Briselē, 2007. gada 14. novembrī

            Komisijas vārdā —

            Komisijas loceklis

         Olli REHN

      (1)  OV L 210, 31.7.2006., 82. lpp.

      (2)  OV L 170, 29.6.2007., 1. lpp.

      I PIELIKUMS
      SARAKSTS AR NUTS 3 LĪMEŅA DALĪBVALSTU REĢIONIEM, KAS IR TIESĪGI SAŅEMT FINANSĒJUMU PĀRROBEŽU SADARBĪBAI STARP DALĪBVALSTĪM UN IPA SAŅĒMĒJVALSTĪM

                  BG412

                     Sofia

                  BG414

                     Pernik

                  BG415

                     Kyustendil

                  BG341

                     Burgas

                  BG343

                     Yambol

                  BG311

                     Vidin

                  BG312

                     Montana

                  BG413

                     Blagoevgrad

                  BG422

                     Haskovo

                  GR111

                     Evros

                  GR112

                     Xanthi

                  GR113

                     Rodopi

                  GR115

                     Kavala

                  GR123

                     Kilkis

                  GR124

                     Pella

                  GR126

                     Serres

                  GR127

                     Chalkidiki

                  GR132

                     Kastoria

                  GR134

                     Florina

                  GR143

                     Magnisia

                  GR212

                     Thesprotia

                  GR213

                     Ioannina

                  GR222

                     Kerkyra

                  GR242

                     Evvoia

                  GR411

                     Lesvos

                  GR412

                     Samos

                  GR413

                     Chios

                  GR421

                     Dodekanisos

                  GR422

                     Kyklades

                  ITD35

                     Venezia

                  ITD36

                     Padova

                  ITD37

                     Rovigo

                  ITD42

                     Udine

                  ITD43

                     Gorizia

                  ITD44

                     Trieste

                  ITD56

                     Ferrara

                  ITD57

                     Ravenna

                  ITD58

                     Forlì-Cesena

                  ITD59

                     Rimini

                  ITE31

                     Pesaro-Urbino

                  ITE32

                     Ancona

                  ITE33

                     Macerata

                  ITE34

                     Ascoli Piceno

                  ITF12

                     Teramo

                  ITF13

                     Pescara

                  ITF14

                     Chieti

                  ITF22

                     Campobasso

                  ITF41

                     Foggia

                  ITF42

                     Bari

                  ITF44

                     Brindisi

                  ITF45

                     Lecce

                  CY000

                     Kypros/Kibris

                  HU223

                     Zala

                  HU231

                     Baranya

                  HU232

                     Somogy

                  HU331

                     Bács-Kiskun

                  HU333

                     Csongrád

                  RO413

                     Mehedinți

                  RO422

                     Caraș-Severin

                  RO424

                     Timiș

                  SI011

                     Pomurska

                  SI012

                     Podravska

                  SI014

                     Savinjska

                  SI016

                     Spodnjeposavska

                  SI018

                     Notranjsko-kraška

                  SI024

                     Obalno-kraška

                  SI017

                     Jugovzhodna Slovenija

      II PIELIKUMS
      SARAKSTS AR IPA SAŅĒMĒJVALSTU TERITORIJĀM, KAS IR PIELĪDZINĀMAS NUTS 3 LĪMEŅA REĢIONIEM UN IR TIESĪGAS SAŅEMT FINANSĒJUMU PĀRROBEŽU SADARBĪBAI STARP DALĪBVALSTĪM UN IPA SAŅĒMĒJVALSTĪM
      Albānija

         Reģioni:

                  Durrës

                  Fier

                  Gjirokastër

                  Korçë

                  Lezhë

                  Shkodër

                  Tirana

                  Vlorë

            Bosnija un Hercegovina

         Hercegovinas ekonomiskais reģions, kas aptver šādas pašvaldības:

                  Bileča

                  Čapljina

                  Čitluk

                  Gacko

                  Grude

                  Jablanica

                  Konjic

                  Kupres

                  Livno

                  Ljubinje

                  Ljubuški

                  Mostar

                  Istočni Mostar

                  Neum

                  Nevesinje

                  Posušje

                  Prozor/Rama

                  Ravno

                  Široki Brijeg

                  Stolac

                  Berkovići

                  Tomislav grad

                  Trebinje

            Bijusī Dienvidslāvijas Maķedonijas Republika

         Reģioni:

                  East

                  North-East

                  Pelagonija

                  South-East

                  Vardar

            Horvātija

         Reģioni:

                  Dubrovnik-Neretva

                  Istria

                  Karlovac

                  Koprivnica-Križevci

                  Krapina-Zagorje

                  Lika-Senj

                  Međimurje

                  Osijek-Baranja

                  Primorje-Gorski kotar

                  Šibenik-Knin

                  Split-Dalmatia

                  Varaždin

                  Virovitica-Podravina

                  Zadar

                  Zagreb

            Melnkalne

         Pašvaldības:

                  Bar

                  Budva

                  Cetinje

                  Danilovgrad

                  Herceg Novi

                  Kotor

                  Nikšić

                  Podgorica

                  Tivat

                  Ulcinj

            Serbija, ieskaitot Kosovu (1)

         Apgabali:

                  Borski

                  Branicevski

                  Central Banat

                  Jablanicki

                  Nisavski

                  North Backa

                  North Banat

                  Pcinjski

                  Pirotski

                  South Backa

                  South Banat

                  West Backa

                  Zajecarski

            Turcija

         Provinces:

                  Antalya

                  Aydin

                  Balikesir

                  Canakkale

                  Edirne

                  Izmir

                  Kirklareli

                  Mersin (Içel)

                  Mugla

         (1)  Saskaņā ar UNSCR 1244.


title: Komisijas Lēmums (ES) 2016/1796 (2016. gada 7. jūlijs), ar ko groza Lēmumus 2011/263/ES, 2011/264/ES, 2012/720/ES un 2012/721/ES, lai ņemtu vērā izmaiņas vielu klasifikācijā (izziņots ar dokumenta numuru C(2016) 4131) (Dokuments attiecas uz EEZ)

text:
                  11.10.2016

                  LV

                  Eiropas Savienības Oficiālais Vēstnesis

                  L 274/55

            KOMISIJAS LĒMUMS (ES) 2016/1796
      (2016. gada 7. jūlijs),
      ar ko groza Lēmumus 2011/263/ES, 2011/264/ES, 2012/720/ES un 2012/721/ES, lai ņemtu vērā izmaiņas vielu klasifikācijā

            (izziņots ar dokumenta numuru C(2016) 4131)

      (Dokuments attiecas uz EEZ)
      EIROPAS KOMISIJA,
      ņemot vērā Līgumu par Eiropas Savienības darbību,
      ņemot vērā Eiropas Parlamenta un Padomes 2009. gada 25. novembra Regulu (EK) Nr. 66/2010 par ES ekomarķējumu (1) un jo īpaši tās 8. panta 2. punktu,
      apspriedusies ar Eiropas Savienības Ekomarķējuma komiteju,
      tā kā:

                  (1)

                  Saskaņā ar Regulas (EK) Nr. 66/2010 6. panta 6. punktu ES ekomarķējumu nedrīkst piešķirt precēm, kuras satur vielas vai preparātus/maisījumus, kas saskaņā ar Eiropas Parlamenta un Padomes Regulu (EK) Nr. 1272/2008 (2) ir klasificēti kā toksiski, bīstami videi, kancerogēni, mutagēni vai toksiski reproduktīvajai sistēmai, vai precēm, kas satur Eiropas Parlamenta un Padomes Regulas (EK) Nr. 1907/2006 (3) 57. pantā minētas vielas.

                  (2)

                  Saskaņā ar Regulas (EK) Nr. 66/2010 6. panta 7. punktu Komisija attiecībā uz īpašām šīs vielas saturošu preču kategorijām var pieņemt pasākumus, lai piešķirtu atkāpes no minētās regulas 6. panta 6. punkta, ja nav tehniski iespējams aizstāt minētās preces kā tādas vai izmantot alternatīvus materiālus, vai mainīt dizainu vai ja produktiem ir ievērojami lielāki vispārējie ekoloģiskie raksturlielumi salīdzinājumā ar citām tās pašas kategorijas precēm.

                  (3)

                  Subtilizīns ir bīstama viela, kas saskaņoti klasificēta atbilstoši Regulas (EK) Nr. 1272/2008 VI pielikumam. Tas ietver šādas bīstamības klases: sensibilizācija ieelpojot (1. kategorija), nopietni acu bojājumi (1. kategorija), kairinājums ādai (2. kategorija) un toksiska ietekme uz īpašu mērķorgānu – vienreizēja iedarbība uz elpceļiem (3. kategorija).

                  (4)

                  Komisijas Lēmumos 2011/263/ES (4) un 2011/264/ES (5), kas grozīti ar Komisijas Lēmumu 2012/49/ES (6), jau ietverta atkāpe attiecībā uz fermentu subtilizīns, kas klasificēts kā H400 – ļoti toksisks ūdens organismiem, saistībā ar noteiktajiem ekoloģiskajiem kritērijiem ES ekomarķējuma piešķiršanai mazgāšanas līdzekļiem trauku mazgājamām mašīnām un veļas mazgāšanas līdzekļiem, jo subtilizīns ir atzīts par svarīgu šo mazgāšanas līdzekļu sastāvdaļu un attiecībā uz to iepriekš ir izdarīta atkāpe. Turklāt ar tādu pašu nodomu atļaut subtilizīnu produktos ar ES ekomarķējumu ar Komisijas Lēmumiem 2012/720/ES (7) un 2012/721/ES (8) atļāva fermentus, kas klasificēti kā H400 – ļoti toksiski ūdens organismiem, rūpniecībā un iestādēs izmantojamos mazgāšanas līdzekļos, kuri paredzēti trauku mazgājamām mašīnām, un rūpniecībā un iestādēs izmantojamos veļas mazgāšanas līdzekļos. Minētās atkāpes tika piešķirtas, apzinoties subtilizīna būtisko funkciju iepriekš minēto mazgāšanas līdzekļu grupu sastāvā un tā augsto noārdīšanās/inaktivācijas līmeni notekūdeņu attīrīšanas iekārtās, mazgāšanas līdzekļu izmantošanas laikā un transportēšanas laikā uz kanalizācijas sistēmām. Atkāpes bija nepieciešamas, jo saskaņā ar paškvalifikāciju subtilizīns, to reģistrējot saskaņā ar Regulu (EK) Nr. 1907/2006, bija klasificēts kā akūti toksisks ūdens vidē 1 [Aquatic Acute 1] (M koeficients 1) (H400), kā rezultātā to nevarētu izmantot produktos, kam ir ES ekomarķējums.

                  (5)

                  Regulu (EK) Nr. 1272/2008 grozīja ar Komisijas Regulu (ES) Nr. 286/2011 (9). Regulas (EK) Nr. 1272/2008 grozījumu piemērošanas sākuma datums attiecībā uz vielām bija 2012. gada 1. decembris, bet attiecībā uz maisījumiem – 2015. gada 1. jūnijs. Ar Regulu (ES) Nr. 286/2011 tika pievienoti jauni klasifikācijas kritēriji kategorijai “ilgtermiņa ūdens bīstamība”, kuru pamatā ir dati par hronisku toksicitāti ūdens videi un bioloģisko noārdāmību. Pamatojoties uz šiem jaunajiem kritērijiem, REACH SIEF nesen veiktais pētījums par subtilizīnu konstatēja, ka subtilizīns jāklasificē arī kā ūdens videi bīstama viela (hronisks toksiskums, 2. kategorija). Viela ir viegli bioloģiski noārdāma un tai nevajadzētu apdraudēt vidi, jo notekūdeņu attīrīšanas iekārtās tā ir gandrīz pilnībā dezaktivēta. Šīs klasifikācijas rezultātā subtilizīnu būtu aizliegts izmantot produktos ar ES ekomarķējumu. Taču tad būtu grūti panākt, ka noteiktie ekoloģiskie kritēriji ES ekomarķējuma piešķiršanai mazgāšanas līdzekļiem trauku mazgājamām mašīnām, veļas mazgāšanas līdzekļiem, rūpniecībā un iestādēs izmantojamiem mazgāšanas līdzekļiem, kas paredzēti trauku mazgājamām mašīnām, un rūpniecībā un iestādēs izmantojamiem veļas mazgāšanas līdzekļiem, atbilst indikatīvi 10–20 % līdzekļu, ko uzskata par labākajiem, ņemot vērā ekoloģiskos raksturlielumus visā aprites ciklā.

                  (6)

                  Subtilizīns uzlabo tīrīšanas līdzekļu efektivitāti, iedarbīgi sašķeļot proteīnu traipu komponentus. Ferments sasniedz izcilus rādītājus pat pie zemām temperatūrām un ar devām, kas jāievēro, lai izpildītu ES kritērijus attiecībā uz zemu temperatūru, kompaktumu un efektivitāti. Pašreiz nav alternatīvu sastāvdaļu vai tehnoloģiju. Ar citiem fermentiem ar atšķirīgu katalītisko aktivitāti, piemēram, alfa-amilāzi, lipāzi, pektāta liāzi var notīrīt cita veida nosēdumus un traipus, piemēram, cietes, tauku un pektīna traipus, bet ar tiem nevar notīrīt proteīnu traipus.

                  (7)

                  Pārskatot Lēmumos 2011/263/ES un 2011/264/ES noteiktos kritērijus ES ekomarķējuma piešķiršanai mazgāšanas līdzekļiem trauku mazgājamajām mašīnām un veļas mazgāšanas līdzekļiem un izstrādājot kritērijus ES ekomarķējuma piešķiršanai rūpniecībā un iestādēs izmantojamiem mazgāšanas līdzekļiem un rūpniecībā un iestādēs izmantojamiem veļas mazgāšanas līdzekļiem, un veicot attiecīgos grozījumus, netika ņemti vērā jaunie ietekmes uz vidi klasifikācijas kritēriji, kas ieviesti ar Regulu (ES) Nr. 286/2011.

                  (8)

                  Šo grozījumu ar atpakaļejošu spēku vajadzētu piemērot no 2012. gada 1. decembra, lai nodrošinātu, ka bez pārtraukuma ir spēkā ES ekomarķējuma kritēriji mazgāšanas līdzekļiem trauku mazgājamām mašīnām, veļas mazgāšanas līdzekļiem, rūpniecībā un iestādēs izmantojamiem mazgāšanas līdzekļiem, kas paredzēti trauku mazgājamām mašīnām, un rūpniecībā un iestādēs izmantojamiem veļas mazgāšanas līdzekļiem.

                  (9)

                  Tādēļ Komisijas Lēmumi 2011/263/ES, 2011/264/ES, 2012/720/ES un 2012/721/ES būtu attiecīgi jāgroza.

                  (10)

                  Šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota ar Regulas (EK) Nr. 66/2010 16. pantu,

            IR PIEŅĒMUSI ŠO LĒMUMU.
      1. pants
      Lēmuma 2011/263/ES pielikumu groza atbilstīgi šā lēmuma I pielikumam.
      2. pants
      Lēmuma 2011/264/ES pielikumu groza atbilstīgi šā lēmuma II pielikumam.
      3. pants
      Lēmuma 2012/720/ES pielikumu groza atbilstīgi šā lēmuma III pielikumam.
      4. pants
      Lēmuma 2012/721/ES pielikumu groza atbilstīgi šā lēmuma IV pielikumam.
      5. pants
      Šo lēmumu piemēro no 2012. gada 1. decembra.
      6. pants
      Šis lēmums ir adresēts dalībvalstīm.

         Briselē, 2016. gada 7. jūlijā

               Komisijas vārdā –

               Komisijas loceklis

            Karmenu VELLA

         (1)  OV L 27, 30.1.2010., 1. lpp.

         (2)  Eiropas Parlamenta un Padomes 2008. gada 16. decembra Regula (EK) Nr. 1272/2008 par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (OV L 353, 31.12.2008., 1. lpp.).

         (3)  Eiropas Parlamenta un Padomes 2006. gada 18. decembra Regula (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1. lpp.).

         (4)  Komisijas 2011. gada 28. aprīļa Lēmums 2011/263/ES par ekoloģiskajiem kritērijiem ES ekomarķējuma piešķiršanai mazgāšanas līdzekļiem trauku mazgājamām mašīnām (OV L 111, 30.4.2011., 22. lpp.).

         (5)  Komisijas 2011. gada 28. aprīļa Lēmums 2011/264/ES par ekoloģiskajiem kritērijiem ES ekomarķējuma piešķiršanai veļas mazgāšanas līdzekļiem (OV L 111, 30.4.2011., 34. lpp.).

         (6)  Komisijas 2012. gada 26. janvāra Lēmums 2012/49/ES, ar ko groza Lēmumu 2011/263/ES un Lēmumu 2011/264/ES, lai ņemtu vērā izmaiņas fermentu klasifikācijā saskaņā ar Padomes Direktīvas 67/548/EEK I pielikumu un Eiropas Parlamenta un Padomes Regulas (EK) Nr. 1272/2008 VI pielikumu (OV L 26, 28.1.2012. 36. lpp.).

         (7)  Komisijas 2012. gada 14. novembra Lēmums 2012/720/ES par ekoloģiskajiem kritērijiem ES ekomarķējuma piešķiršanai rūpniecībā un iestādēs izmantojamiem mazgāšanas līdzekļiem, kas paredzēti trauku mazgājamām mašīnām (OV L 326, 24.11.2012., 25. lpp.).

         (8)  Komisijas 2012. gada 14. novembra Lēmums 2012/721/ES par ekoloģiskajiem kritērijiem ES ekomarķējuma piešķiršanai rūpniecībā un iestādēs izmantojamiem veļas mazgāšanas līdzekļiem (OV L 326, 24.11.2012., 38. lpp.).

         (9)  Komisijas 2011. gada 10. marta Regula (ES) Nr. 286/2011par grozījumiem, pielāgojot zinātnes un tehnikas attīstībai Eiropas Parlamenta un Padomes Regulu (EK) Nr. 1272/2008 par vielu un maisījumu klasificēšanu, marķēšanu un iepakošanu (OV L 83, 30.3.2011., 1. lpp.).

         I PIELIKUMS
         Lēmuma 2011/263/ES pielikumu groza šādi:
         skaidrības un juridiskās noteiktības labad ir lietderīgi 2. kritērija b) punkta piektajā daļā visu atkāpju tabulu aizstāt ar šādu tabulu, kurā ņemtas vērā ar Komisijas Lēmumu 2014/313/ES (1) ieviestās izmaiņas:

                        “Subtilizīns

                        H400: Ļoti toksisks ūdens organismiem

                        R50

                        H411: Toksisks ūdens organismiem ar ilglaicīgām sekām

                        R50–53

                        Virsmaktīvās vielas kopējā koncentrācija galaproduktā < 25 %

                        H400: Ļoti toksisks ūdens organismiem

                        R50

                        Virsmaktīvās vielas kopējā koncentrācija galaproduktā < 25 % (*)

                        H412: Kaitīgs ūdens organismiem ar ilglaicīgām sekām

                        R52–53

                        Biocīdi, ko lieto par konservantiem (**)

                        H410: Ļoti toksisks ūdens organismiem ar ilglaicīgām sekām

                        R50–53

                        H411: Toksisks ūdens organismiem ar ilglaicīgām sekām

                        R51–53

                        H412: Kaitīgs ūdens organismiem ar ilglaicīgām sekām

                        R52–53

                        Smaržvielas

                        H412: Kaitīgs ūdens organismiem ar ilglaicīgām sekām

                        R52–53

                        Fermenti (***)

                        H334: Ja ieelpo, var izraisīt alerģiju vai astmas simptomus, vai apgrūtinātu elpošanu

                        R42

                        H317: Var izraisīt alerģisku ādas reakciju

                        R43

                           NTA kā piemaisījums MGDA un GLDA
                            (****)

                        H351: Ir aizdomas, ka izraisa vēzi

                        R40

            (1)  Komisijas 2014. gada 28. maija Lēmums 2014/313/ES, ar ko groza Lēmumus 2011/263/ES, 2011/264/ES, 2011/382/ES, 2011/383/ES, 2012/720/ES un 2012/721/ES, lai ņemtu vērā izmaiņas vielu klasifikācijā (OV L 164, 3.6.2014., 74. lpp.).

            (*)  Šī atkāpe ir piemērojama ar nosacījumu, ka tās ir viegli noārdāmas un anaerobi noārdāmas.

            (**)  Minēti 2. kritērija e) punktā. Šī atkāpe ir piemērojama ar nosacījumu, ka biocīdu bioakumulācijas potenciālu raksturo log Pow (oktanola/ūdens sadalījuma koeficients) < 3,0 vai eksperimentāli noteiktais biokoncentrācijas koeficients (BCF) ≤ 100.

            (***)  Arī stabilizatori un citas palīgvielas preparātos.

            (****)  Koncentrācijās, kas izejvielā mazākas par 1,0 %, kamēr vien kopējā koncentrācija galaproduktā ir mazāka par 0,10 %.”

         II PIELIKUMS
         Lēmuma 2011/264/ES pielikumu groza šādi:
         skaidrības un juridiskās noteiktības labad ir lietderīgi 4. kritērija b) punkta piektajā daļā visu atkāpju tabulu aizstāt ar šādu tabulu, kurā ņemtas vērā ar Lēmumu 2014/313/ES ieviestās izmaiņas:

                        “Subtilizīns

                        H400: Ļoti toksisks ūdens organismiem

                        R50

                        H411: Toksisks ūdens organismiem ar ilglaicīgām sekām

                        R50–53

                        Virsmaktīvās vielas kopējā koncentrācija galaproduktā < 25 %

                        H400: Ļoti toksisks ūdens organismiem

                        R50

                        Virsmaktīvās vielas kopējā koncentrācija galaproduktā < 25 % (*)

                        H412: Kaitīgs ūdens organismiem ar ilglaicīgām sekām

                        R52–53

                        Biocīdi, ko lieto par konservantiem (**)

                        H410: Ļoti toksisks ūdens organismiem ar ilglaicīgām sekām

                        R50–53

                        H411: Toksisks ūdens organismiem ar ilglaicīgām sekām

                        R51–53

                        H412: Kaitīgs ūdens organismiem ar ilglaicīgām sekām

                        R52–53

                        Smaržvielas

                        H412: Kaitīgs ūdens organismiem ar ilglaicīgām sekām

                        R52–53

                        Fermenti (***)

                        H334: Ja ieelpo, var izraisīt alerģiju vai astmas simptomus, vai apgrūtinātu elpošanu

                        R42

                        H317: Var izraisīt alerģisku ādas reakciju

                        R43

                        Balināšanas katalizatori (***)

                        H334: Ja ieelpo, var izraisīt alerģiju vai astmas simptomus, vai apgrūtinātu elpošanu

                        R42

                        H317: Var izraisīt alerģisku ādas reakciju

                        R43

                           NTA kā piemaisījums MGDA un GLDA
                            (****)

                        H351: Ir aizdomas, ka izraisa vēzi

                        R40

                        Optiskie spilgtinātāji (tikai augstas efektivitātes mazgāšanas līdzekļiem)

                        H413: Var radīt ilglaicīgas kaitīgas sekas ūdens organismiem

                        R53

            (*)  Šī atkāpe ir piemērojama ar nosacījumu, ka tās ir viegli noārdāmas un anaerobi noārdāmas.

            (**)  Minēti 4. kritērija e) punktā. Šī atkāpe ir piemērojama ar nosacījumu, ka biocīdu bioakumulācijas potenciālu raksturo log Pow (oktanola/ūdens sadalījuma koeficients) < 3,0 vai eksperimentāli noteiktais biokoncentrācijas koeficients (BCF) ≤ 100.

            (***)  Arī stabilizatori un citas palīgvielas preparātos.

            (****)  Koncentrācijās, kas izejvielā mazākas par 1,0 %, kamēr vien kopējā koncentrācija galaproduktā ir mazāka par 0,10 %.”

         III PIELIKUMS
         Lēmuma 2012/720/ES pielikumu groza šādi:
         skaidrības un juridiskās noteiktības labad ir lietderīgi 3. kritērija b) punkta sestajā daļā visu atkāpju tabulu aizstāt ar šādu tabulu, kurā ņemtas vērā ar Lēmumu 2014/313/ES ieviestās izmaiņas:

                        “Subtilizīns

                        H400: Ļoti toksisks ūdens organismiem

                        R50

                        H411: Toksisks ūdens organismiem ar ilglaicīgām sekām

                        R50–53

                        Virsmaktīvās vielas kopējā koncentrācija galaproduktā < 15 %

                        H400: Ļoti toksisks ūdens organismiem

                        R50

                        Virsmaktīvās vielas kopējā koncentrācija galaproduktā < 25 %

                        H412: Kaitīgs ūdens organismiem ar ilglaicīgām sekām

                        R52–53

                        Biocīdi, ko izmanto kā konservantus (*)

                        (tikai šķidrumiem, kuru pH ir no 2 līdz 12 un kuros ir maksimāli 0,10 masas procenti aktīvās vielas)

                        H331: Toksisks, ja ieelpo

                        R23

                        H334: Ja ieelpo, var izraisīt alerģiju vai astmas simptomus, vai apgrūtinātu elpošanu

                        R42

                        H317: Var izraisīt alerģisku ādas reakciju

                        R43

                        H400: Ļoti toksisks ūdens organismiem

                        R50

                        Fermenti (**)

                        H334: Ja ieelpo, var izraisīt alerģiju vai astmas simptomus, vai apgrūtinātu elpošanu

                        R42

                        H317: Var izraisīt alerģisku ādas reakciju

                        R43

                        H400: Ļoti toksisks ūdens organismiem

                        R50

                           NTA kā piemaisījums MGDA un GLDA
                            (***)

                        H351: Ir aizdomas, ka izraisa vēzi

                        R40

            (*)  Izņēmums attiecas tikai uz 3. kritērija b) punktu. Biocīdiem jāatbilst 3. kritērija d) punktam.

            (**)  Arī stabilizatori un citas palīgvielas preparātos.

            (***)  Koncentrācijās, kas izejvielā mazākas par 1,0 %, kamēr vien kopējā koncentrācija galaproduktā ir mazāka par 0,10 %.”

         IV PIELIKUMS
         Lēmuma 2012/721/ES pielikumu groza šādi:
         skaidrības un juridiskās noteiktības labad ir lietderīgi 4. kritērija b) punkta sestajā daļā visu atkāpju tabulu aizstāt ar šādu tabulu:

                        “Subtilizīns

                        H400: Ļoti toksisks ūdens organismiem

                        R50

                        H411: Toksisks ūdens organismiem ar ilglaicīgām sekām

                        R50–53

                        Virsmaktīvās vielas kopējā koncentrācija galaproduktā < 20 %

                        H400: Ļoti toksisks ūdens organismiem

                        R50

                        Virsmaktīvās vielas kopējā koncentrācija galaproduktā < 25 % (*)

                        H412: Kaitīgs ūdens organismiem ar ilglaicīgām sekām

                        R52–53

                        Biocīdi, ko izmanto kā konservantus (**)

                        (tikai šķidrumiem, kuru pH ir no 2 līdz 12 un kuros ir maksimāli 0,10 masas procenti aktīvās vielas)

                        H331: Toksisks, ja ieelpo

                        R23

                        H334: Ja ieelpo, var izraisīt alerģiju vai astmas simptomus, vai apgrūtinātu elpošanu

                        R42

                        H317: Var izraisīt alerģisku ādas reakciju

                        R43

                        H400: Ļoti toksisks ūdens organismiem

                        R50

                        Fermenti (***)

                        H400: Ļoti toksisks ūdens organismiem

                        R50

                        H334: Ja ieelpo, var izraisīt alerģiju vai astmas simptomus, vai apgrūtinātu elpošanu

                        R42

                        H317: Var izraisīt alerģisku ādas reakciju

                        R43

                        Balināšanas katalizatori (***)

                        H400: Ļoti toksisks ūdens organismiem

                        R50

                           NTA kā piemaisījums MGDA un GLDA
                            (****)

                        H351: Ir aizdomas, ka izraisa vēzi

                        R40

            (*)  Šo izņēmumu piemēro ar nosacījumu, ka virsmaktīvās vielas atbilst 3. kritērija a) punktam un ka tās ir anaerobi noārdāmas.

            (**)  Izņēmums attiecas tikai uz 4. kritērija b) punktu. Biocīdiem jāatbilst 4. kritērija e) punktam.

            (***)  Arī stabilizatori un citas palīgvielas preparātos.

            (****)  Koncentrācijās, kas izejvielā mazākas par 1,0 %, kamēr vien kopējā koncentrācija galaproduktā ir mazāka par 0,10 %.”


title: 2006/644/EK: Komisijas Lēmums ( 2006. gada 20. septembris ), ar ko izveido augsta līmeņa darba grupu daudzvalodības jautājumos

text:
               23.9.2006

               LV

               Eiropas Savienības Oficiālais Vēstnesis

               L 263/12

      KOMISIJAS LĒMUMS

   (2006. gada 20. septembris),
   ar ko izveido augsta līmeņa darba grupu daudzvalodības jautājumos
   (2006/644/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   tā kā:

               (1)

               Eiropas Kopienas dibināšanas līguma 149. panta 2. punktā Kopienai uzticēts pienākums izveidot Eiropas dimensiju izglītības jomā, konkrētāk, mācot un izplatot dalībvalstu valodas.

               (2)

               Ar mērķi izveidot jaunu daudzvalodības stratēģiju saskaņā ar Komisijas paziņojumu “Jauna daudzvalodības pamatstratēģija (1)”, Komisijai, iespējams, vajadzēs izmantot padomdevējas institūcijas speciālistu zināšanas.

               (3)

               Tādēļ ir nepieciešams izveidot ekspertu darba grupu daudzvalodības jautājumos un definēt tās uzdevumus un struktūru.

               (4)

               Darba grupa palīdzēs nodrošināt atbalstu un konsultācijas, izstrādājot iniciatīvas, kā arī jaunas idejas un stimulus visaptverošai pieejai daudzvalodībai Eiropas Savienībā.

               (5)

               Darba grupā ir astoņi līdz divpadsmit locekļi.

               (6)

               Neskarot Komisijas drošības noteikumus, kas izklāstīti Komisijas Lēmuma 2001/844/EK, EOTK, Euratom
                   (2) pielikumā, ir jāparedz noteikumi par darba grupas locekļiem pieejamās informācijas neizpaušanu.

               (7)

               Personas datus par ekspertu darba grupas locekļiem apstrādā saskaņā ar noteikumiem, kas izklāstīti Eiropas Parlamenta un Padomes 2000. gada 18. decembra Regulā (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (3).

         IR NOLĒMUSI ŠĀDI.
   1. pants
   Augsta līmeņa darba grupa daudzvalodības jautājumos
   Ar šo izveido augsta līmeņa darba grupu daudzvalodības jautājumos, turpmāk tekstā – “darba grupa”.
   2. pants
   Uzdevums
   Darba grupas uzdevums ir īstenot ideju, pieredzes un paraugprakses apmaiņu daudzvalodības jautājumos un sniegt ieteikumus Komisijai attiecībā uz pasākumiem šajā jomā.
   3. pants
   Apspriešanās
   1.   Komisija var apspriesties ar darba grupu visos jautājumos, kas attiecas uz daudzvalodību.
   2.   Darba grupas priekšsēdētājs var norādīt Komisijai, ja konkrētā jautājumā ir vēlams apspriesties ar darba grupu.
   4. pants
   Sastāvs – iecelšana
   1.   Darba grupā ir astoņi līdz divpadsmit locekļi.
   2.   Darba grupas locekļus ieceļ Komisija, izraugoties tos no speciālistiem ar pieredzi daudzvalodības jomā.
   3.   Darba grupas dalībniekus ieceļ amatā privātpersonas statusā, un ieteikumus Komisijai viņi sniedz neatkarīgi no ārējiem norādījumiem.
   4.   Locekļi pilda savus pienākumus, līdz viņu vietā ieceļ citus vai arī atjauno viņu pilnvaras.
   5.   Locekļus, kuri vairs nespēj faktiski piedalīties darba grupas apspriedēs, kuri atkāpjas vai neatbilst noteikumiem, kas izklāstīti šā panta 3. punktā vai Līguma 287. pantā, var aizstāt ar citiem locekļiem līdz pilnvaru termiņa beigām.
   6.   Darba grupas locekļi, kurus ieceļ privātpersonu statusā, katru gadu rakstiski apstiprina, ka viņi apņemas darboties sabiedrības interešu labā, kā arī apstiprina, ka viņiem nav tādu interešu/ir intereses, kas varētu apdraudēt viņu objektivitāti.
   7.   Individuāli iecelto locekļu vārdus publicē Izglītības un kultūras ĢD tīmekļa vietnē. Datus par darba grupas locekļu vārdiem iegūst, apstrādā un publicē saskaņā ar Regulas (EK) Nr. 45/2001 (4) noteikumiem.
   5. pants
   Darbība
   1.   Darba grupas priekšsēdētāja pienākumus veic Komisijas pārstāvis daudzvalodības jautājumos.
   2.   Vienojoties ar Komisiju, var izveidot apakšgrupas īpašu jautājumu izskatīšanai atbilstoši grupai noteiktajām pilnvarām. Minētās darba grupas likvidē, tiklīdz ir īstenots uzdevums, kurām tās pilnvarotas.
   3.   Ja tas ir lietderīgi un/vai nepieciešami, Komisijas pārstāvis var lūgt piedalīties darba grupas vai apakšgrupas darbā ekspertus vai novērotājus, kuriem ir īpaša kompetence kādā darba kārtībā izskatāmā jautājumā.
   4.   Ja Komisija uzskata, ka informāciju, kas iegūta, piedaloties grupas vai apakšgrupas darbā, attiecas uz konfidenciāliem jautājumiem, šo informāciju nedrīkst izpaust.
   5.   Darba grupas un tās apakšgrupu sanāksmes parasti notiek Komisijas telpās saskaņā ar Komisijas noteiktām procedūrām un grafiku. Sekretariāta pakalpojumus nodrošina Komisija. Darba grupas un tās apakšgrupu sanāksmēs var piedalīties ieinteresēti Komisijas ierēdņi.
   6.   Grupa pieņem savu reglamentu, pamatojoties uz Komisijā pieņemto standarta reglamentu.
   7.   Komisija var publicēt [internetā] visus kopsavilkumus, secinājumus, daļējus secinājumus vai grupas darba dokumentus attiecīgā dokumenta oriģinālvalodā.
   6. pants
   Sanāksmju izdevumi
   Komisija darba grupas locekļiem, ekspertiem un novērotājiem atlīdzina ceļa izdevumus un vajadzības gadījumā uzturēšanās izdevumus saistībā ar grupas darbu atbilstīgi Komisijas noteikumiem par kompensācijām neatkarīgajiem ekspertiem.
   Darba grupas locekļiem, ekspertiem un novērotājiem netiek maksāta atlīdzība par veiktajiem uzdevumiem.
   Sanāksmju izdevumus atlīdzina atbildīgo Komisijas dienestu darba grupai piešķirtā gada budžeta robežās.
   7. pants
   Stāšanās spēkā
   Lēmums stājas spēkā dienā, kad to publicē Eiropas Savienības Oficiālajā Vēstnesī.

      Briselē, 2006. gada 20. septembrī

            Komisijas vārdā —

            Komisijas loceklis

         Ján FIGEĽ

      (1)  COM(2005) 596 galīgā redakcija.

      (2)  OV L 317, 3.12.2001., 1. lpp. Lēmumā jaunākie grozījumi izdarīti ar Lēmumu 2006/548/EK, Euratom (OV L 215, 5.8.2006., 38. lpp.).

      (3)  OV L 8, 12.1.2001., 1. lpp.

      (4)  Pienācīgi pamatotos gadījumos var piemērot izņēmumu attiecībā uz noteikumiem, kas reglamentē locekļu vārdu publicēšanu.